ร้าน Le Pilier des Anges ที่เมือง Strasbourg ประเทศฝรั่งเศสนี้เป็นอีกร้านที่อยู่ใกล้มหาวิหาร Notre Dame de Strasbourg โดยถ้าเดินออกมาทางด้านถนน Rue Mercière ตรงไปเกือบถึงสี่แยกแรก จะเห็นร้านอยู่ทางขวามือค่ะ ร้านนี้นอกจากทำเลแสนสะดวกแล้วยังขยันขันแข็งเปิดร้านตั้งแต่เช้ายันดึก แถมตอนมื้อกลางวันก็จะมีเมนูประจำวันราคาประหยัดหรือ Plat du Jour ให้สั่งด้วย  ความที่เราจำได้ว่าเคยเข้าร้านนี้ตอนมาเที่ยวเมื่อ 3 ปีที่แล้วและประทับใจกับความอร่อยของ Plat du Jour ในครั้งนั้น  คราวนี้เรามาถึงซะค่ำ ละแวกนี้ร้านปิดแล้วซะเยอะ แต่ร้านนี้ยังเปิดอยู่มีลูกค้าแน่นร้าน เลยแวะเข้ามาลองมื้อค่ำที่นี่บ้างค่ะ โดยเลือกสั่งเป็นเมนูพิเศษที่มีเฉพาะช่วงคริสต์มาสตามนี้เลย..

**-อาหารที่สั่ง-**

● Grilled duck breasts in a honey sauce with gingerbread, potatoes (18.80 ยูโร) – อกเป็ดราดซอสน้ำผึ้งนี้มาพร้อมมันฝรั่งผัดลูกเล็กๆเต็มจาน รสชาติซอสออกหวานเล็กน้อยสมชื่อ แต่ที่ขัดใจนิดก็คือเนื้ออกเป็ดค่อนข้างเหนียวเข้าขั้นเคี้ยวยาก โดยรวมก็เลยรู้สึกว่ารสชาติปานกลาง ไม่ได้แย่แต่ก็ไม่ถึงกับปลื้มน่ะค่ะ

● Grilled lamb cutlets, gratin dauphinois  and vegetables  (18.50 ยูโร) – เนื้อแกะนั้นย่างมากำลังดีไม่ได้สุกหรือดิบเกินไป แต่รสชาติของเนื้อแกะและความละมุนลิ้นนั้นยังไม่ “ที่สุด”  ซึ่งอันนี้คาดว่าเกิดจากคุณภาพของเนื้อแกะที่ใช้น่ะค่ะ จานนี้เสิร์ฟมาพร้อมกับ gratin dauphinois  ซึ่งก็คือมันฝรั่งก้อนโตที่เอามาผสมครีมแล้วทอดกับเนยให้ผิวด้านนอกเกรียมๆหน่อย (หน้าตาชวนให้นึกถึงขนมมันเผาราดน้ำเชื่อมบ้านเรา) หอมอร่อยดีเหมือนกันค่ะ

● Black Forest cake (5.90 ยูโร) – เนื่องจากแคว้น Alsace ของฝรั่งเศสนี้อยู่ติดกับชายแดนเยอรมันใกล้ป่าดำ (Black Forest) นิดเดียว เลยคิดว่าถ้าสั่งเจ้า black forest cake ที่นี่อาจทำได้ใกล้เคียงกับต้นฉบับที่เยอรมันก็เป็นได้  ปรากฏว่าจานนี้ก็ทำออกมาใช้ได้ค่ะ แต่ส่วนตัวยังชอบแบบ original ที่เนื้อครีมเบาราวปุยนุ่นคั่นอยู่ด้วยชั้นของเค้กเนื้อแน่นแถมใส่เหล้าเชอร์รี่แรงชนิดไม่มียั้งมือแบบที่เยอรมันมากกว่า (หาชิมได้ที่เมือง Triberg ค่ะ)

● Frozen nougat dessert with red fruit puree (6.9 ยูโร) – จานนี้ออกมาตรงกับคำบรรยายมาก เจ้าขนม nougat ชิ้นกลมๆเสิร์ฟแบบเย็นๆ มี nuts และผลไม้แห้งแทรกอยู่ในเนื้อ nougat ขาวๆหนึบๆ ราดด้วยซอสเบอร์รี่สีแดงเปรี้ยวๆ หวานๆ ทานได้พอเพลินๆแต่ไม่ถึงกับอร่อยว้าวค่ะ

**-บรรยากาศ-**

ร้านนี้มี 2 ชั้น แต่ละชั้นก็จะเป็นห้องขนาดไม่ใหญ่มากตามลักษณะบ้านเรือนแถบนี้  ซึ่งเราได้นั่งที่ชั้น 2 ค่ะ ความที่ร้านอยู่ใกล้มหาวิหาร แถมยังมีชื่อร้านที่แปลได้ว่า The Pillar of Angels อีก ในร้านก็เลยประดับประดาด้วยรูปปั้นเทวดาตัวน้อยอยู่ตามมุมห้อง แถมบันไดก็เป็นบันไดเวียนให้เดินขึ้นลงกันแบบไม่กลัวเวียนหัวละม้ายคล้ายบันไดเวียนที่มักเห็นเวลาจะขึ้นไปบนส่วนยอดโบสถ์ (อันนี้พอมองแล้วเลยชวนให้คิดแว้บๆไปถึงชื่อเพลง Stairway to Heaven นะ...555+) ดูแล้วก็สวยงามน่ารักไปอีกแบบค่ะ 

โดยรวมแล้วครั้งนี้ในแง่ของรสชาตินั้นอยู่ในระดับปานกลาง  คือไม่ได้แย่แต่ก็ไม่ได้อร่อยเลิศ แต่ต้องยอมรับว่าทั้งทำเล ทั้งเวลาเปิด-ปิดร้านที่ยาวนานกว่าร้านอื่น การบริการก็รวดเร็วไม่ต้องรออาหารนาน  ทำให้ที่นี่เป็นตัวเลือกหนึ่งที่สะดวกกับนักท่องเที่ยวมากจริงๆ ใครที่มาเที่ยวแบบมีเวลาจำกัดก็ลองแวะทานที่นี่ได้ค่ะ 
